Document ID: 32012R0451

KOMMISSIONENS GENNEMFØRELSESFORORDNING (EU) Nr. 451/2012
af 29. maj 2012
om tilbagetrækning fra markedet af visse fodertilsætningsstoffer, der tilhører den funktionelle gruppe »ensileringstilsætningsstoffer«
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 1831/2003 af 22. september 2003 om fodertilsætningsstoffer (1), særlig artikel 10, stk. 5, og
ud fra følgende betragtninger:
(1)
Forordning (EF) nr. 1831/2003 indeholder bestemmelser om godkendelse af fodertilsætningsstoffer og om grundlaget og procedurerne for meddelelse af sådanne godkendelser. Artikel 10, stk. 7, sammenholdt med artikel 10, stk. 1-4, i forordning (EF) nr. 1831/2003 indeholder specifikke bestemmelser om evaluering af de produkter, der blev anvendt i Unionen som ensileringstilsætningsstoffer på datoen for forordningens anvendelse.
(2)
De i bilaget nævnte fodertilsætningsstoffer blev opført i EF-registret over fodertilsætningsstoffer som eksisterende produkter, jf. artikel 10, stk. 1, i forordning (EF) nr. 1831/2003.
(3)
For så vidt angår anvendelsen af disse fodertilsætningsstoffer som ensileringstilsætningsstoffer blev der ikke indgivet ansøgninger om godkendelse i henhold til artikel 10, stk. 7, sammenholdt med artikel 10, stk. 2, i forordning (EF) nr. 1831/2003 inden den i artikel 10, stk. 7, fastsatte frist. For så vidt angår tilsætningsstoffet hexamethylentetramin blev der for visse dyrearter ikke indgivet ansøgninger inden fristen.
(4)
Af hensyn til klarheden blev de tilsætningsstoffer, for hvilke der ikke var indgivet nogen ansøgning om godkendelse inden for den i artikel 10, stk. 7, i forordning (EF) nr. 1831/2003 anførte periode, opført særskilt i EF-registret over fodertilsætningsstoffer.
(5)
Disse fodertilsætningsstoffer bør derfor trækkes tilbage fra markedet for så vidt angår deres anvendelse som ensileringstilsætningsstoffer, undtagen for arter, for hvilke der er indgivet ansøgninger om godkendelse. Denne foranstaltning berører ikke anvendelsen af nogle af ovennævnte tilsætningsstoffer i andre kategorier eller funktionelle grupper, for hvilke de måtte være tilladt.
(6)
Da tilbagetrækningen af de pågældende ensileringstilsætningsstoffer ikke foretages af sikkerhedsmæssige årsager, bør der indrømmes en overgangsperiode, hvor eksisterende lagre af disse tilsætningsstoffer samt forblandinger og ensilage, som er fremstillet med disse tilsætningsstoffer, kan opbruges.
(7)
Tilbagetrækningen af de i bilaget opførte fodertilsætningsstoffer bør ikke være til hindring for en eventuel fremtidig godkendelse heraf eller indførelse af en foranstaltning vedrørende deres status på det grundlag og efter de procedurer, der er fastsat i forordning (EF) nr. 1831/2003.
(8)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET DENNE FORORDNING:
Artikel 1
Tilbagetrækning
De i bilagets del A opførte fodertilsætningsstoffer, der tilhører den funktionelle gruppe »ensileringstilsætningsstoffer« i kategorien »teknologiske tilsætningsstoffer«, trækkes tilbage fra markedet.
Det i bilagets del B anførte fodertilsætningsstof, der tilhører den funktionelle gruppe »ensileringstilsætningsstoffer« i kategorien »teknologiske tilsætningsstoffer«, trækkes tilbage fra markedet for så vidt angår de dyrearter, der er nævnt i samme del af bilaget.
Artikel 2
Overgangsbestemmelser
1. Eksisterende lagre af de fodertilsætningsstoffer, der er opført i bilagets del A, kan fortsat markedsføres og anvendes som fodertilsætningsstoffer, der tilhører den funktionelle gruppe »ensileringstilsætningsstoffer« i kategorien »teknologiske tilsætningsstoffer«, indtil den 19. juni 2013.
2. Forblandinger, der er fremstillet med de i stk. 1 omhandlede tilsætningsstoffer, kan fortsat markedsføres og anvendes indtil den 19. juni 2013.
3. Ensilage, der er fremstillet med de i stk. 1 omhandlede tilsætningsstoffer eller med de i stk. 2 omhandlede forblandinger, kan fortsat markedsføres og anvendes indtil den 19. juni 2014.
4. For så vidt angår det i bilagets del B opførte fodertilsætningsstof finder stk. 1, 2 og 3 anvendelse på de dyrearter, der er nævnt i denne del af bilaget.
Artikel 3
Ikrafttrædelse
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 29. maj 2012.

Labels: 3
17
6